Folk er normalt hensynsfulde over for handicapkørsler, lyder det fra 32-årige Susan, der fredag mødte asfalten i Randers.

32-årige Susan Noppenau Korreborg er normalt glad for sit job som handicapchauffør i Randers.

En rutinekørsel fredag udviklede sig dog dramatisk, da en knallertkører sparkede ud efter hende, mens hun var ved at hjælpe en ældre, dement kvinde med rollator ind i kvindens opgang.

Jeg falder og når ikke at tage fra, så jeg ryger med baghovedet ned i asfalten Susan Noppenau Korreborg, handicapchauffør

Hændelsen udspillede sig ved middagstid på Sjællandsgade.

I et forsøg på at undgå, at den svagelige ældre kvinde skulle tage for mange skridt med sin rollator, parkerede Susan kortvarigt sit køretøj halvvejs oppe på en cykelsti.

Læs også 34-årig mand i livsfare efter sammenstød med bus

Absurd opførsel

Samtidig kom en mand kørende på en knallert på cykelstien.

- Han stopper kortvarigt op og ryster på hovedet af mig og er tydeligt utilfreds med, at jeg holder der. Han holder der omkring tre sekunder, og så gasser han op i stedet for at køre stille og roligt forbi, siger Susan Noppenau Korreborg til TV2 ØSTJYLLAND og fortsætter:

- Da han kører forbi, stempler han ud efter mig med fødder og rammer rollatoren, der ryger ind i mig, så jeg vælter bagover. Jeg falder og når ikke at tage fra, så jeg ryger med baghovedet ned i asfalten.

Susan Noppenau Korreborg er handicapchauffør for Handicap Befordring (HB).

Susan er naturligvis rystet, men forholder sig i første omgang til, at hun skal hjælpe den ældre kvinde.

Da kvinden er sikkert hjemme, kører Susan Noppenau Korreborg hen til politistationen i Randers og anmelder episoden.

- Det er en helt absurd opførsel. Det er helt uhørt at sparke ud efter en person, der er ved at hjælpe en ældre, dement dame med rollator, siger hun til TV2 ØSTJYLLAND.

Jeg vil gerne vide, hvorfor han tror, at han har ret til at sparke mig ned. Susan Noppenau Korreborg, handicapchauffør

Hun er blevet tilset af egen læge, der kunne fortælle, at hun er sluppet fra faldet med en bule og nogle hudafskrabninger.

I et facebookopslag skriver hun, at hun som handicapchauffør nogle gange er tvunget til at holde i vejen. Det er ikke for at genere nogen, men udelukkende for at hjælpe svagelige borgere, understreger hun.

Det var her på Sjællandsgade, at Susan Noppenau Korreborg blev sparket ned.

Vil gerne snakke med knallertkører

Folk i Randers er normalt meget hensynsfulde, når det gælder handicapkørsler, lyder det fra Susan Noppenau Korreborg.

- Der er generel forståelse for, at vi er nødt til at holde en smule i vejen. Folk er flinke til at give os plads og tit og ofte, lader de os også komme foran, siger hun til TV2 ØSTJYLLAND.

Susan vil gerne i kontakt med knallertkøreren.

- Det kunne være rart med en venskabelig snak. Jeg kunne godt tænke mig at vide, hvorfor han gjorde, som han gjorde. Jeg vil gerne vide, hvorfor han tror, at han har ret til at sparke mig ned. Det kunne være, han fik en skideballe af dimensioner. Det ville hjælpe lidt på mit humør, siger hun til TV2 ØSTJYLLAND.

Læs også Datter mistænker far for at stå bag Højbjergmordet

Susan Noppenau Korreborg beskriver knallertkøreren som en rødhåret mand i 30'erne med lyseblå øjne og fregner. Han kørte på en sort knallert og havde en hvid styrthjelm på​.

Østjyllands Politi bekræfter, at man har modtaget en anmeldelse om episoden.

Politiet vil meget gerne tale med eventuelle vidner eller manden selv. Østjyllands Politi kan kontaktes på tlf. 114.

Læs også Handicappede Line efterlyser job på Facebook: Møder stor opbakning